Tiere suur oor skeidsregtervertoning | Maroela Media
Tiere suur oor skeidsregtervertoning
Marais Erasmus is een van die voorste skeidsregters ter wêreld. Foto: Marco Longari/AFP.
Bangladesj is met sy rug teen die muur in die eerste toets teen Suid-Afrika in Durban. Die besoekers benodig net 274 lopies vir 'n oorwinning, maar hulle wankel tans op 11/3 nadat Keshav Maharaj en Simon Harmer laat gistermiddag amok gemaak het.
Die besoekers is egter ontevrede met Marais Erasmus en Adrian Holdstock (twee Suid-Afrikaanse skeidsregters) se vertoning.
Shakib Al Hassan is een van die wêreld se voorste veelsydige spelers en hoewel hy die toetsreeks weens persoonlike redes misloop, het hy steeds sy misnoeë op sosiale media uitgespreek.
"Ek dink die Internasionale Krieketraad moet weer van neutrale skeidsregters begin gebruik maak omdat die Covid-situasie nou oukei in die meeste krieketspelende lande is," het die 35-jarige speler getwiet.
Dit lyk of die Bangladesj-spelers veral oor 'n paar been‑voor‑paaltjie-beslissings ongelukkig is wat nie in hul guns getel het nie.
Moderne tegnologie beteken dat spelers 'n skeidsregter se beslissing kan bevraagteken. Maar wanneer kykweersessies wys dat die bal die paaltjies net skrams sou getref het, is die kans baie goed dat 'n kolwer nie die pad na die kleedkamer sal aanpak nie; veral as die skeidsregter se aanvanklike beslissing nie uit was nie.
" 'n Paar van die beslissings het teen ons getel en dit is uiteindelik die verskil tussen 'n teiken van 180 lopies en 274 lopies," het Khaled Mahmud, direkteur van Bangladesj se krieketspan, gesê.
Hy het die skeidsregtervertoning as "wispelturig" beskryf, maar bygevoeg dat die span die skeidsregters se beslissings moet aanvaar.
Tog is Erasmus een van die mees ervare skeidsregters op die wêreldverhoog en hy is onlangs as die Internasionale Krieketraad se skeidsregter van die jaar benoem.
Terselfdertyd sorg die paaltjies wat in Bangladesj se tweede beurt geval het nie vir veel ammunisie vir kerm en kla nie: Shadman Islam is in die glippe uitgevang, Mahmudul Hasan Joy is skoongeboul en Mominul Haque se b.v.p.-beslissing was ongetwyfeld die korrekte een.
Proteas 367/10 in 121 boulbeurte: Temba Bavuma 93, Dean Elgar 67 en Khaled Ahmed 4/92.
Bangladesj 298/10 in 115,5 boulbeurte: Mahmudul Hasan Joy 137, Simon Harmer 4/103 en Lizaad Williams 3/54.
Proteas 204/10 in 74 boulbeurte: Dean Elgar 64, Ebadot Hossain 3/40 en Mehidy Miraz 3/85.
Bangladesj 11/3 in 6 boulbeurte: Keshav Maharaj 2/7 en Simon Harmer 1/4.
I think it's time for #Icc to back to neutral umpires as covid situation is ok in most cricket playing countries. #SAvBAN
— Shakib Al Hasan (@Sah75official) April 3, 2022
Keshav en Simon: Proteas se doring draaiers!
Joy sorg vir Protea-frustrasie
Ek betwyfel nie die skeidsregters se beslissings nie maar voel ook dat as die bal die paaljties sou getref het, maak nie saak hoe waar of wat nie, moet dit uit wees. Net soos in tennis. Daai bal kan die lyn met n haarbreete raak dan is dit in.
Dalk het Shakib Al Hassan 'n punt maar dit sou nie die teiken 53 lopies gemaak het nie. Keep you eye on the ball dear sir.